b'\n_START_ARTICLE_\nLockheed SR-71\n_START_SECTION_\nOzadje\n_START_PARAGRAPH_\nSR-71 je nastal v \xc5\xa1estdesetih letih 20. stoletja kot odgovor ameri\xc5\xa1kega predsednika Johnsona, ki so mu nasprotniki o\xc4\x8ditali zanemarjanje vlaganja v nova oro\xc5\xbeja, s katerimi bi parirali Sovjetski zvezi. Johnson je oznanil razvoj novega prestreznika YF-12A in izvidni\xc5\xa1kega letala. Obe letali sta bili izpeljanki takrat \xc5\xa1e tajnega izvidni\xc5\xa1kega letala A-12, ki ga je uporabljala CIA. Prestrezni\xc5\xa1ka verzija je sicer bila razvita, vendar nikoli uvedena v operativno uporabo.\n_START_SECTION_\nZasnova SR-71\n_START_PARAGRAPH_\nZaradi visoke hitrosti so se morali konstruktorji letala SR-71 spopasti z visokimi temperaturami (okrog 300\xc2\xa0\xc2\xb0C), nastalimi kot posledica udarnega vala. Zaradi tega so za izdelavo trupa morali izbrati titan, ki so ga po razli\xc4\x8dnih skrivnih poteh uspeli dobiti iz Sovjetske zveze. Povr\xc5\xa1ina je bila dodatno pobarvana s temno barvo, kar je pove\xc4\x8dalo oddajanje toplote s toplotnim sevanjem, najbolj kriti\xc4\x8dni deli pa so bili podlo\xc5\xbeeni \xc5\xa1e z azbestom. Deli ohi\xc5\xa1ja so bili spojeni bolj ohlapno, da ob toplotnem raztezanju ni pri\xc5\xa1lo do notranjih napetosti._NEWLINE_Uporabljeno gorivo je imelo oznako JP-7, ki ima za razliko od obi\xc4\x8dajnega kerozina vi\xc5\xa1je plameni\xc5\xa1\xc4\x8de in je bilo razvito posebej za uporabo v SR-71, kjer je bilo izpostavljeno povi\xc5\xa1ani temperaturi. To gorivo je poleg tega slu\xc5\xbeilo \xc5\xa1e kot medij za hlajenje notranjosti letala, pilotske kabine in letalskih sistemov. Ker se to gorivo te\xc5\xbeje v\xc5\xbege, je bil poleg goriva v motor ob zagonu in uporabi dodatnega zgorevanja vbrizgan trietil boran, ki se samodejno v\xc5\xbege na zraku in s tem ustvari zadostno temperaturo za v\xc5\xbeig goriva._NEWLINE_Pred motorja so bile name\xc5\xa1\xc4\x8dene konice in posebne lopute, ki so odpirale ali zapirale vstopno odprtino v odvisnosti od hitrosti in s tem omogo\xc4\x8dile nemoteno delovanje motorjev od nizkih do najvi\xc5\xa1jih hitrosti. Ob najvi\xc5\xa1ji hitrosti sta motorja delovala prete\xc5\xbeno po na\xc4\x8delu potisne cevi (ramjet)._NEWLINE_SR-71 je bil tudi prvo letalo, kjer so z zasnovo sku\xc5\xa1ali dose\xc4\x8di zmanj\xc5\xa1anje radarske opaznosti. V ta namen so vertikalne krmilne povr\xc5\xa1ine nagnili navznoter, sprednji del trupa pa je bil ob bokih zaklju\xc4\x8den z ostrimi robovi, ki se v nekoliko spremenjeni obliki \xc5\xa1e danes uporabljajo pri na\xc4\x8drtovanju letal z zmanj\xc5\xa1ano radarsko opaznostjo (stealth). Poleg tega so ti robovi pove\xc4\x8dali vzgon letala, kar je prineslo ob\xc4\x8dutno izbolj\xc5\xa1anje stabilnosti in vodljivosti. Kljub vsem ukrepom pa je bilo letalo \xc5\xa1e vedno precej opazno za radarje, kar potrjuje dejstvo, da je protiletalska obramba na letala dostikrat streljala, vendar so bila slednja zaradi visoke hitrosti neranljiva._NEWLINE_Izvidni\xc5\xa1ka oprema je obsegala obi\xc4\x8dajno in IR kamero z visoko resolucijo, po potrebi pa je bilo mo\xc4\x8d dodati \xc5\xa1e SAR, opremo za zajem in analizo elektronskih in radijskih signalov (ELINT) in razli\xc4\x8dne obrambne sisteme za opozarjanje in motenje nasprotnikovih radarjev.'